Document ID: /fineweb-2-swissfilter-quality_10-filterrobots/filtered/01773.jsonl.gz/119

V spolupráci s Facebook stránkou "Švajčiarsko - cestou necestou" sme pre priaznivcov tejto alpskej krajiny pripravili seriál s rovnomenným názvom, kde postupne uverejníme zoznam tých najzaujímavejších miest, zaujímavostí a atrakcií.
RHEIN
Rieka Rýn je jedna z najdlhších riek západnej Európy. Od prameňa v kantóne Graubünden vo Švajčiarsku, až po ústie v Holandsku do Severného mora meria 1231 kilometrov a preteká cez 6 európskych štátov.
ROGER DÖRIG
Ručná výroba typických Appenzellských opaskov, obojkov, odznakov, zvonov a šperkov.
WILLIAM TELL
William Tell je legendárna historická postava zo švajčiarskych dejín. Jeho existencia nie je priamo doložená, spomína sa až v neskorších písomných správach z obdobia po jeho údajnej životnej púti. Keďže je zo Švajčiarska, jeho meno má niekoľko podôb – nemecky Wilhelm Tell, francúzsky Guillame Tell, taliansky Gugliemo Tell, réto-románsky Gugliem Tell.
Doba jeho pôsobenia spadá do vzniku Švajčiarskej konfederácie na začiatku 14. storočia. Podľa legendy William Tell zabil Gesslera, tyranského starostu v dedine Altdorf v kantóne Uri. Švajčiarsko vtedy bolo pod kontrolou Habsburgovcov.
Príbeh Williama Tella súvisí s niekoľkými udalosťami z 13. a 14. storočia... Najstaršou tlačenou zmienkou o Williamovi Tellovi je Kronika Švajčiarskej konfederácie (Kronika von der loblichen Eydtgenosschenschaft), ktorú napísal Petermann Etterlin v roku 1507.
Inšpiráciou pre neskoršie obdobie je verzia legendy o Williamovi Tellovi v monumentálnom diele Chronicon Helvetorum, ktorého autorom je spomínaný Aegidius Tschudi (1570). Ten je, žiaľ, smutne známy manipuláciou dokumentov a jeho dielo môže byť len kompilátom. Tak či onak, táto kronika bola inšpiráciou pre Históriu Švajčiarskej konfederácie (Geschichte Schweizerischer Eidgenossenschaft) od Johannesa von Müller (1780). Leví podiel na rozšírení hrdinských skutkov „čarostrelca“ má aj známy romantický básnik Friedrich Schiller.
Legenda podľa E. Tschudiho (cca 1570)
William Tell pochádzajúci z Bürglenu bol známy ako silný muž, dobrý horolezec a skvelý strelec z kuše.
V tých časoch sa Habsburgovci snažili ovládať kantón Uri. Albrecht (alebo Herrmann) Gessler, novovymenovaný rakúsky starosta obce Altdorf, vztýčil v strede námestia stĺp. Na jeho vrchol umiestnil svoj klobúk a vyžadoval, aby sa klobúku každý okoloidúci poklonil. 18. novembra roku 1307 navštívil Altdorf William Tell so svojím synom a ako prechádzali okolo stĺpa s Gesslerovým klobúkom, odmietli sa verejne pokloniť. Starosta ich dal zatknúť a vymyslel krutý trest. Gesslera totiž zaujali zvesti o Tellovom majstrovstve s kušou, preto sa rozhodol, že ho nepotrestá popravou, ak zostrelí z hlavy svojho syna Waltera jablko. Skúška bola o to krutejšia, že mal iba jeden pokus. William Tell však dostál svojej povesti a jablko rozpolil šípom na prvý pokus. Malý Walter údajne tak dôveroval svojmu otcovi, že si odmietol pred Božím súdom zaviazať oči.
Gessler si však všimol, že strelec vytiahol z tulca až dva šípy namiesto jedného. Pred prepustením sa Tella spýtal, prečo tak učinil, a ten mu odpovedal, že ak by netrafil jablko, druhým šípom by zabil Gesslera. Starosta sa rozzúril a dal „drzáňa“ zviazať. Tell mal byť prevezený člnom na hrad Küssnacht, kde si mal odpykať trest v temnici. No nad Luzernským jazerom sa strhla prudká búrka. Prítomní vojaci sa obávali o svoj život a rozviazali Tella, oplývajúceho ohromnou silou, aby bezpečne kormidloval plavidlo na pevninu. Tell využil príležitosť na únik a vyskočil na breh, ktorý sa dnes nazýva Tellsplatte.
KÄGI-FRET
Kägi-fret je obľúbená švajčiarska oplátka s čokoládovou polevou od firmy Kägi Söhne AG, Lichtensteig.
- Založenie: 1934
TARASP
Tarasp stojí na skalnatom vrchu, kde predtým stávalo slávne opevnenie Rétov. Zo všetkých ešte dnes obývateľných graubündenských hradov sa v Tarasp zachovalo najviac stredovekých prvkov. Podľa archeologických nálezov a podľa dátumu vzniku, patrí Tarasp k najstarším hradom v krajine. Hrad sa v textoch objavuje už v 11. storočí. Dátum jeho výstavby je ale nejasný. Je možné, že už v 10. storočí bol položený jeho základ. Názov Tarasp pochádza z latinského "terra aspera" (divoká krajina).